Document ID: 32000R2392

Kommissionens forordning (EF) nr. 2392/2000
af 27. oktober 2000
om forudfastsat støtte for privat oplagring af hele og halve slagtekroppe af lam i Finland
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2467/98 af 3. november 1998 om den fælles markedsordning for fåre- og gedekød(1), ændret ved forordning (EF) nr. 1669/2000(2), særlig artikel 12, stk. 1 og 4, og
ud fra følgende betragtninger:
(1) Kommissionens forordning (EØF) nr. 3446/90 af 27. november 1990 om gennemførelsesbestemmelser vedrørende støtte til privat oplagring af fåre- og gedekød(3), senest ændret ved forordning (EF) nr. 3533/93(4), indeholder bl.a. gennemførelsesbestemmelser for de tilfælde, hvor støttebeløbet er forudfastsat til en fast rate.
(2) Kommissionens forordning (EØF) nr. 3447/90 af 28. november 1990 om de særlige betingelser for ydelse af støtte til privat oplagring af fåre- og gedekød(5), senest ændret ved forordning (EF) nr. 40/96(6), indeholder bl.a. regler for minimumsmængder pr. kontrakt.
(3) Anvendelsen af artikel 12, stk. 1, i forordning (EF) nr. 2467/98 kan resultere i en beslutning om at yde støtte til privat oplagring. Efter nævnte artikel skal disse foranstaltninger anvendes på grundlag af situationen i hvert noteringsområde. Efter artikel 12, stk. 2, skal der ydes støtte som led i en procedure med forudfastsættelse, såfremt det i hastetilfælde er nødvendigt at foretage privat oplagring. I betragtning af den særlig vanskelige markedssituation i Finland er betingelserne i nævnte artikel opfyldt. Som følge heraf anses det for hensigtsmæssigt at indlede en sådan procedure.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Får og Geder -
UDSTEDT FØLGENDE FORORDNING:
Artikel 1
1. Efter bestemmelserne i forordning (EØF) nr. 3446/90 og forordning (EØF) nr. 3447/90 kan der indgives ansøgninger i Finland mellem den 30. oktober og den 1. december 2000 om støtte til privat oplagring af hele og halve slagtekroppe af lam for højst 50 t.
Ansøgninger, der indgives efter den dag, hvor den samlede mængde, som der er ansøgt om, overstiger den i foregående afsnit nævnte mængde, antages ikke. De mængder, som ansøgningerne er indgivet for på den dag, hvor den overordnede grænse overskrides, nedsættes forholdsmæssigt.
2. Minimumsoplagringsperioden er tre måneder, og støtten for denne periode er 1400 EUR/t. Den faktiske oplagringsperiode fastsættes dog af lagerholderen. Denne periode kan højst andrage syv måneder. Hvis oplagringsperioden er længere end tre måneder, forøges støtten for hver yderligere dag med 1,45 EUR/t pr. dag.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. oktober 2000.

Labels: 17
5
3
6
18